三亭詩
作者：呂陶
朝代：宋

paragraphs: 三亭何爲者，吾友所繕營。
亭前有標榜，雅意異俗生。
治己己孰治，清慮慮孰清。
吾道固可味，未易貫至誠。
惟天于斯人，一概授五行。
生質本淳靜，外誘徒縱横。
心術儻茅塞，耳目將聾肓。
上聖貴復本，大賢猶性情。
況其可上下，安得不勵精。
四端匪外鑠，語默無自輕。
百行皆吾分，積漸日有成。
稂莠荒我懷，去之如鋤萌。
波瀾擾我源，止之如澄泓。
浩然滌萬慮，粹矣讀六經。
不趨楊墨塗，將造周孔庭。
出井見仁義，仰天瞻日星。
甘若飲醇酎，珍若享太羮。
清若餌芝术，和若聞咸莖。
積中而恬愉，發外而光享。
窮不失素守，達不孤羣氓。
生不陷非義，死不忘英聲。
道味固如此，身規從可明。
本原何所來，慮之深以閎。
欲知君子心，吾請觀亭名。